RO Jurnalul Oficial al Uniunii Europene L 305/47

REGULAMENTUL (UE) NR. 1127/2014 AL COMISIEI

din 20 octombrie 2014

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de amitrol, dinocap, fipronil, flufenacet, pendimetalin, propizamidă și piridat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (4) și articolul 49 alineatul (2),

întrucât:

(1) Limitele maxime pentru reziduurile (LMR) de amitrol, flufenacet, pendimetalin, propizamidă și piridat au fost stabilite în anexa II și în partea B din anexa III la Regulamentul (CE) nr. 396/2005. Pentru dinocap și fipronil, LMR-urile au fost stabilite în partea A din anexa III la regulamentul respectiv.

(2) Pentru amitrol, Autoritatea Europeană pentru Siguranța Alimentară, denumită în continuare „autoritatea”, a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a concluzionat că, în ceea ce privește LMR-urile pentru citrice, migdale, alune, nuci, fructe semințoase, fructe sâmburoase, struguri de masă și de vin, coacăze, agrișe, măsline de masă și măsline pentru producția de ulei de măsline, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(3) Pentru dinocap, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Toate autorizațiile existente pentru produsele de protecție a plantelor care conțin substanța activă dinocap au fost revocate. Prin urmare, este adecvat să se stabilească LMR-urile la limita specifică de determinare sau la nivelul LMR-urilor din Codex care sunt sigure pentru consumatorii din Uniune. De asemenea, este adecvată modificarea definiției reziduului.

(4) Autoritatea a indicat că actualele LMR-uri pentru dinocap din strugurii de masă și din pepenii galbeni pot ridica probleme în materie de protecție a consumatorilor. LMR-urile pentru respectivele produse ar trebui stabilite la limita specifică de determinare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(5) Pentru fipronil, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (4). Ea a recomandat reducerea LMR-urilor pentru brasicaceele cu inflorescență și cu căpățână, pentru grăsimea și ficatul de porcine, bovine, ovine și caprine, pentru rinichiul de porcine, ficatul de pasăre și ouă. Pentru alte produse, ea a recomandat creșterea sau menținerea LMR-urilor actuale.

(6) În conformitate cu articolul 53 din Regulamentul (CE) nr. 1107/2009 al Parlamentului European și al Consiliului (5), Germania a notificat Comisiei, la data de 10 februarie 2012, autorizarea temporară a produselor de protecție a plantelor care conțin substanța activă fipronil, ca urmare a apariției unui focar de infestare cu Elateridae spp., un pericol care nu a putut fi stăpânit în mod eficient prin alte mijloace rezonabile. În consecință, Germania a notificat și celorlalte state membre, Comisiei și autorității, în conformitate cu articolul 18 alineatul (4) din Regulamentul (CE) nr. 396/2005, cererea sa vizând o creștere a LMR pentru grăsime de pasăre, întrucât există posibilitatea hrănirii puilor cu cartofi care conțin reziduuri de fipronil care respectă actualele LMR-uri pentru cartofi, determinând concentrații în grăsimea de pasăre mai mari decât actualele LMR-uri pentru grăsimea de pasăre.

(7) Germania a transmis Comisiei o evaluare adecvată a riscurilor pentru consumatori și, în baza acesteia, a propus LMR-uri temporare.

(8) Autoritatea a evaluat datele puse la dispoziție și a emis un aviz motivat privind siguranța LMR-urilor temporare propuse în conformitate cu articolul 18 alineatul (4) din Regulamentul (CE) nr. 396/2005 (6). Ea a concluzionat că nu putea fi exclus un potențial risc pe termen lung pentru sănătatea consumatorilor.

(9) Întrucât expunerea la reziduuri de diferite produse a contribuit la potențialele riscuri pe termen lung pentru sănătatea consumatorilor, autorizațiile pentru utilizările la varza cu căpățână și la varza creață au fost retrase la cererea titularului autorizației.

(10) Regulamentul (UE) nr. 212/2013 al Comisiei (7) a intrat în vigoare la data de 1 aprilie 2013, modificând anexa I la Regulamentul (CE) nr. 396/2005.

(11) Comisia Europeană a solicitat autorității să recalculeze nivelurile preconizate ale reziduurilor de fipronil în produsele de origine animală și expunerea consumatorilor determinată de respectivele niveluri de reziduuri, luând în considerare retragerea autorizațiilor pentru utilizările la varza cu căpățână și la varza creață, precum și modificarea anexei I la Regulamentul (CE) nr. 396/2005. Autoritatea a transmis un aviz motivat privind modificarea LMR-urilor după retragerea autorizării utilizărilor la varza cu căpățână și la varza creață în conformitate cu articolul 43 din Regulamentul (CE) nr. 396/2005 (8). Ea a concluzionat că LMR-urile propuse sunt susținute de date în mod adecvat și că nu s-a identificat niciun risc pentru consumatori.

(12) Pentru flufenacet, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (9). Ea a recomandat reducerea LMR-urilor pentru ficatul de porcine, bovine, ovine, caprine și păsări. Pentru alte produse, ea a recomandat creșterea sau menținerea LMR-urilor actuale. Autoritatea a concluzionat că, în ceea ce privește LMR-urile pentru căpșuni, afine, merișoare, coacăze și agrișe, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(13) Pentru pendimetalin, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (10). Ea a recomandat reducerea LMR-urilor pentru morcovi, leguminoase (proaspete), leguminoase (uscate), arahide, semințe de floarea soarelui, boabe de soia, semințe de bumbac, carne și grăsime de porcine, bovine, ovine, caprine și păsări, lapte și ouă de păsări. Ținând cont de informațiile suplimentare privind bunele practici agricole furnizate de Germania și Țările de Jos și deoarece nu există niciun risc pentru consumatori, LMR-urile pentru morcovi ar trebui să fie stabilite la nivelul actual în anexa II la Regulamentul (CE) nr. 396/2005. Respectiva LMR va fi reexaminată; reexaminarea va ține seama de informațiile disponibile în următorii doi ani de la data publicării prezentului regulament. Pentru alte produse, autoritatea a recomandat creșterea sau menținerea LMR-urilor existente.

(14) Autoritatea a concluzionat că, în ceea ce privește LMR-urile pentru pendimetalin în căpșuni, usturoi, ceapă, ceapă eșalotă, tomate, ardei, vinete, cucurbitacee cu coajă comestibilă și necomestibilă, anghinare, praz, ficat și rinichi de porcine, bovine, ovine și caprine și ficat de pasăre, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(15) Autoritatea a concluzionat că, în ceea ce privește LMR-urile pentru pendimetalin în andive, semințe de rapiță, infuzii de plante aromatice (uscate, flori) și mirodenii (fructe și bace), nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(16) Autoritatea a concluzionat că, în ceea ce privește LMR-urile pentru pendimetalin în hrean, păstârnac și rădăcină de pătrunjel, nu existau informații disponibile și că era necesară o analiză suplimentară din partea responsabililor cu gestionarea riscurilor. Ținând cont de informațiile suplimentare privind bunele practici agricole furnizate de Germania, Letonia și Țările de Jos și deoarece nu există niciun risc pentru consumatori, LMR-urile pentru respectivele produse ar trebui să fie stabilite la nivelul actual în anexa II la Regulamentul (CE) nr. 396/2005. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(17) În ceea ce privește pendimetalinul în scorționeră, infuzii de plante aromatice (uscate, rădăcini), mirodenii (semințe) și chimen, autoritatea a transmis un aviz privind LMR-urile pentru respectivele produse (11).

(18) Pentru propizamidă, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (12). Ea a propus modificarea definiției reziduului. Ea recomandat reducerea LMR-urilor pentru strugurii de masă și de vin, căpșuni, fructe de rug, afine, merișoare, coacăze, agrișe, boabe de soc, scorționeră, andive, rubarbă, semințe de floarea soarelui, semințe de rapiță, boabe de soia, sfeclă de zahăr (rădăcină) și rădăcini de andive. Pentru alte produse ea a recomandat menținerea LMR-urilor existente.

(19) Autoritatea a concluzionat că, în ceea ce privește LMR-urile pentru propizamidă în fetică, salată, scarolă, creson, rucolă, frunze și lăstari de brasicacee, plante aromatice, fasole (uscată), linte, mazăre (uscată), carne, grăsime, ficat și rinichi de porcine, bovine, ovine și caprine și lapte de rumegătoare, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(20) Autoritatea a concluzionat că, în ceea ce privește LMR-urile pentru propizamidă din praz și hamei, nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(21) În ceea ce privește propizamida din infuziile de plante aromatice (uscate), autoritatea a transmis un aviz privind LMR-urile pentru respectivele produse (13).

(22) Pentru piridat, autoritatea a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (14). Autoritatea a concluzionat că, în ceea ce privește LMR-urile pentru scorțonieră, usturoi, ceapă, ceapă eșalotă, ceapă verde, porumb dulce, varză cu inflorescență, varză de Bruxelles, varză cu căpățână, varză creață, gulii, ceapă de tuns, sparanghel, praz, lupin, semințe de mac, semințe de rapiță, porumb, infuzii de plante aromatice (uscate, flori), infuzii de plante aromatice (uscate, frunze), infuzii de plante aromatice (uscate, rădăcini), mirodenii (semințe), mirodenii (fructe și bace), carne, grăsime, ficat și rinichi de porcine, bovine, ovine și caprine, carne, ficat și rinichi de pasăre, lapte de rumegătoare și ouă de păsări, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(23) Autoritatea a concluzionat că, în ceea ce privește LMR-urile pentru piridat din anghinare, orz, orez și grâu, nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(24) În ceea ce privește piridatul din frunzele de țelină (frunzele de mărar), autoritatea a transmis un aviz referitor la LMR pentru respectivul produs (15).

(25) În ceea ce privește produsele pentru care nu au fost raportate nici autorizații relevante, nici toleranțe la import la nivelul Uniunii și pentru care nici nu erau disponibile LMR-uri în Codex, autoritatea a concluzionat că era necesară o analiză suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, LMR-urile pentru respectivele produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(26) Pe baza avizelor motivate ale autorității și ținând cont de factorii relevanți pentru aspectele luate în considerare, modificările adecvate ale LMR-urilor îndeplinesc cerințele de la articolul 14 alineatul (2) și de la articolul 18 alineatul (4) din Regulamentul (CE) nr. 396/2005.

(27) Partenerii comerciali ai Uniunii au fost consultați cu privire la noile LMR-uri în cadrul Organizației Mondiale a Comerțului, iar observațiile lor au fost luate în considerare.

(28) Prin urmare, Regulamentul (CE) nr. 396/2005 ar trebui modificat în consecință.

(29) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că protecția consumatorilor este asigurată la un nivel înalt.

(30) Înainte ca LMR-urile modificate să devină aplicabile ar trebui acordată o perioadă de timp rezonabilă, pentru a se permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(31) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active din și de pe produsele din lista de mai jos, Regulamentul (CE) nr. 396/2005, astfel cum era redactat înainte de modificarea realizată prin prezentul regulament, continuă să se aplice produselor care au fost produse legal înainte de 13 mai 2015:

1. amitrol: toate produsele;

2. dinocap: toate produsele, cu excepția strugurilor de masă și a pepenilor galbeni;

3. fipronil, flufenacet, pendimetalin, propizamidă și piridat: toate produsele.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Totuși, regulamentul se aplică de la 13 mai 2015.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 octombrie 2014. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for amitrole according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de amitrol în conformitate cu articolul 12 din Regulamentul (CE) nr. 396/2005]. EFSA Journal 2012; 10(6): 2763. [35 pp.]

(3) Autoritatea Europeană pentru Siguranța Alimentară; Review of the existing maximum residue levels (MRLs) for dinocap according to Article 12 of Regulation (EC) No 396/2005 [Reexaminarea actualelor limite maxime pentru reziduurile (LMR) de dinocap în conformitate cu articolul 12 din Regulamentul (CE) nr. 396/2005]. EFSA Journal 2011; 9(8): 2340. [33 pp.]

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for fipronil according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de fipronil în conformitate cu articolul 12 din Regulamentul (CE) nr. 396/2005]. EFSA Journal 2012; 10(4): 2688. [44 pp.]

(5) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(6) Autoritatea Europeană pentru Siguranța Alimentară; Reasoned opinion on the modification of the existing MRL for fipronil in poultry fat (Aviz motivat privind modificarea actualei LMR pentru fipronil în grăsimea de pasăre). EFSA Journal 2012; 10(5): 2707. [32 pp.]

(7) Regulamentul (UE) nr. 212/2013 al Comisiei din 11 martie 2013 de înlocuire a anexei I la Regulamentul (CE) nr. 396/2005 al Parlamentului European și al Consiliului cu privire la completările și modificările privind produsele prevăzute în anexa respectivă (JO L 68, 12.3.2013, p. 30).

(8) Autoritatea Europeană pentru Siguranța Alimentară; Reasoned opinion on the modification of maximum residue levels (MRLs) for fipronil following the withdrawal of the authorised uses on kale and head cabbage [Aviz motivat privind modificarea limitelor maxime pentru reziduurile (LMR) de fipronil ca urmare a retragerii autorizării utilizărilor la varza creață (kale) și la varza cu căpățână]. EFSA Journal 2014; 12(1): 3543. [37 pp.]

(9) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for flufenacet according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de flufenacet în conformitate cu articolul 12 din Regulamentul (CE) nr. 396/2005]. EFSA Journal 2012; 10(4): 2689. [52 pp.]

(10) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for pendimethalin according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de pendimetalin în conformitate cu articolul 12 din Regulamentul (CE) nr. 396/2005]. EFSA Journal 2012; 10(4): 2683. [57 pp.]

(11) Autoritatea Europeană pentru Siguranța Alimentară; Reasoned opinion on the modification of the existing MRLs for pendimethalin in various crops (Aviz motivat privind modificarea LMR-urilor existente pentru pendimetalin din diverse plante de cultură). EFSA Journal 2013; 11(5): 3217. [27 pp.]

(12) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for propyzamide according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de propizamidă în conformitate cu articolul 12 din Regulamentul (CE) nr. 396/2005]. EFSA Journal 2012; 10(4): 2690. [54 pp.]

(13) Autoritatea Europeană pentru Siguranța Alimentară; Reasoned opinion on the modification of the existing MRLs for propyzamide in leaves, flowers and roots of herbal infusions (Aviz motivat privind modificarea LMR-urilor existente pentru propizamida din frunzele, florile și rădăcinile infuziilor de plante aromatice). EFSA Journal 2013; 11(9): 3378. [28 pp.]

(14) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for pyridate according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de piridat în conformitate cu articolul 12 din Regulamentul (CE) nr. 396/2005]. EFSA Journal 2012; 10(4): 2687. [47 pp.]

(15) Autoritatea Europeană pentru Siguranța Alimentară; Reasoned opinion on the modification of the existing MRL for pyridate in celery leaves (dill leaves) [Aviz motivat privind modificarea LMR-ului existent pentru piridatul din frunzele de țelină (frunzele de mărar)]. EFSA Journal 2012; 10(9): 2892. [25 pp.]